Die wiele van die bus … staan stilArgieffoto: Pixabay Duisende buspassasiers is gemaan om alternatiewe reëlings te tref vir ŉ landwye busstaking wat vandag afskop. Die staking oor salarisse volg nadat onderhandelings tussen die werkgewer en die vervoervakbond, Satawu, op ŉ dooiepunt uitgeloop het. Na raming gaan 80% van die land se busdienste nie bedrywighede voortsit nie en busvervoer in alle provinsies word onbepaald geraak. Satawu het Maandag ŉ stakingskennisgewing uitgereik. Die vakbond Numsa het Dinsdagaand sy ondersteuning aan die staking bevestig en al sy lede in die busbedryf versoek om aan die nasionale beskermde staking deel te neem. Busbestuurders eis ŉ salarisverhoging van 12%, terwyl die werkgewer 7% aanbied. Die Kaapstad-metro het pendelaars Dinsdag daarop gewys dat My CiTi-busdienste vanaf Woensdag in dié stad opgeskort word weens die staking. Brett Herron, Kaapstad se burgemeesterskomiteelid vir vervoer en stedelike ontwikkeling, het gesê dié diens is reeds om middernag opgeskort. Dit is nog onduidelik wanneer dit weer hervat sal word. Die Gautrein het ook aangedui dat sy busdienste in Gauteng onbepaald opgeskort gaan wees. Die treindienste sal wel in werking wees. Johannesburg se Rea Vaya- en Pretoria se A re Yen-snelbusdiens word ook beïnvloed. Munisipale busdienste van Johannesburg en Pretoria gaan na verwagting nie beïnvloed word nie.